Eduskunnalle luovutettiin tiistaina kansalaisaloite kaivoslain tuntuvasta tiukentamisesta. Sari Essayah: ”Kaivoslaki on hengeltään niiltä ajoilta, jolloin Suomi oli pääomaköyhä ja ajateltiin, että olisimme iloisia, kunhan nyt vaan joku tulisi tänne tekemään kaivostoimintaa.”

Sanni Laine (kesk.), Jukka Leppänen (toinen oik.) ja Jari Ärmänen (oik.) luovuttivat kaivoslain tiukentamista vaativan kansalaisaloitteen eduskunnan virkamiehille. Lauri Nurmi

Riikka Karppinen, Susanna Myllylä, Sakari Brusila, Matti Kattainen, Jukka Leppänen, Jari Natunen, Sanni Laine ja Jari Ärmänen muodostivat delegaation, joka vaatii kaivoslain muuttamista muun muassa siten, että Suomen maaperän kaivosmineraalit ovat jatkossa ”valtion ja maanomistajien omaisuutta perustuslain kanssa yhteensopivalla tavalla”.

Kansalaisaloitteessa vaaditaan kunnille oikeutta kieltää alueelleen suunniteltu kaivos.

– Vain kerran hyödynnettävissä olevista kaivannaisista kerätään kaivosyhtiöiltä veroja, jotka rahastoidaan jakamaan arvoa myös tuleville sukupolville ja kattamaan kaivostoimintaan väistämättä liittyviä ympäristöhaittoja. Rahaston avulla varmistetaan, ettei yksi sukupolvi käytä ainutlaatuisia malmivarantojamme ja että niiden tuotto vahvistaa kansallista hyvinvointia myös kaivannaisten hyödyntämisen jälkeen Norjan valtiollisen öljyrahaston tapaan, kansalaisaloitteen perusteluissa todetaan.

Niin hallitus- kuin oppositiopuolueiden kansanedustajilta on tullut tukea kansalaisaloitteen vaatimukselle siitä, että vakuudet ympäristövahinkojen, konkurssien ja jälkitöiden varalle säädetään riittäviksi.

Kaivosyhtiöt kunnolla verolle

Kristillisdemokraattien puheenjohtaja Sari Essayah kertoi kannattavansa useita kansalaisaloitteessa esitettyjä vaatimuksia.

– Ensinnäkin tämä rahasto tulee perustaa. Jos kerran kaivostoimintaa hyväksytään alueelle, tulonjaon pitää olla oikeudenmukainen. Tällä hetkellä kaivosyhtiö on hyötyjä, ja ongelmat jäävät veronmaksajille. Rojalti tyyppinen vero, joka hyödyttää maanomistajia, alueen kuntia ja valtiota, on paikallaan, Essayah sanoi Iltalehdelle.

Oppositiojohtajan mukaan Suomen kaivoslaki on liki kivikautiselta ajalta, kun sitä peilaa todellisuuteen, jossa esimerkiksi kanadalaiset ja australialaiset jättiyhtiöt himoitsevat Suomen maaperän malmeja.

– Jos kaikki menee pieleen, ei voi olla niin, että ruvetaan veronmaksajien kuvetta kaivamaan. Kaivoslaki on edelleen hengeltään niiltä ajoilta, jolloin Suomi oli hyvin pääomaköyhä ja ajateltiin, että olisimme iloisia, kunhan nyt vaan joku tulisi tänne tekemään kaivostoimintaa, Essayah painotti.

Kansalaisaloitteessa arvioidaan, että ”kaivosmineraalien kysynnän ja kaivostoiminnan paineen kasvaessa ilmoitukseen perustuva varauskäytäntö etuoikeuden saamiseksi ei ole enää perusteltu”.

Siitä olisi joko luovuttava tai tehtävä maksullinen.

– Maanomistajille ja kunnille tulisi laajasti tiedottaa varauksen jälkeen kuukauden sisällä etsintätöiden tavoitteista, niiden rahoittajista ja ajoituksesta. Vähäinen etsintätyö toisen alueella muutetaan luvanvaraiseksi, kansalaisaloitteessa esitetään.

Vihreiden kansanedustaja Mari Holopainen kiitteli sitä, että hallitusohjelmaan on kirjattu kaivoslain uudistaminen.

– Kunnille tulee oikeus päättää, tuleeko se kaivos niiden alueelle vai ei. Nyt on hirveän ristiriitaisia tilanteita kuten Lapissa, missä on retkeilyä ja matkailua ja ulkomainen pörssiyhtiö tulisi viemään tämän elintilan. Nykyinen kaivoslainsäädäntö menee luonnon, muiden elinkeinojen ja ihmisten oikeuksien yli, Holopainen kritisoi.

Suomi kuin siirtomaa

Holopainen pelkää, että kaivoksia vastustavien asukkaiden ääni uhkaa hukkua eri puolilla Suomea suurten pörssiyhtiöiden lobbausvoiman alle.

– Meillä on pienissä kunnissa tilanteita, joissa pienellä sponsorointirahalla paikalliselle yhdistykselle tai urheilujoukkueelle ostetaan hyväksyntää. Olemme ikään kuin siirtomaa. Meillä on hirveän heikko tilanne. Olen huolissani siitä, miten valtavat voimat näillä yhtiöillä on vaikuttajaviestinnässä verrattuna kansalaisjärjestöihin, jotka tekevät tätä vapaaehtoistyönä, Holopainen sanoi.

Paikalla ollut kansanedustajakolmikko arvioi, että kaivoslakiin tarvitaan enemmän kansallista näkökulmaa.

– Pieleen menneet hankkeet ovat valaiseva esimerkki. Teette hyvää työtä. Koetamme täällä tukea sitä, kokoomuksen Jukka Kopra lupasi.